*Tämä artikkeli käsittelee yhtyettä. Miljoonasade on myös Aku Ankan taskukirja.*

**Miljoonasade** on suomalainen rockyhtye, joka on perustettu Jyväskylässä joko vuonna 1985 tai 1986, perustamisen määrittelystä riippuen. Alkuperäinen kokoonpano oli kasassa jo vuonna 1985, mutta nimeksi tuli Miljoonasade vasta 1986. Yhtye itse laskee juhlavuotensa vuoden 1986 perusteella.

Miljoonasateen alkuperäiseen kokoonpanoon muodostivat laulaja Heikki Salo, kitaristi Matti Nurro, kosketinsoittaja Olli Heikkinen, basisti Ari Laaksonen ja rumpali Jarmo Hovi. Yhtyeen ainoa miehistönvaihdos tapahtui vuonna 2014 kun Heikkinen erosi yhtyeestä ja hänen tilalleen tuli Tomi Aholainen.

Yhtyeen tunnetuimpia kappaleita ovat muun muassa "Marraskuu", "Lapsuuden sankarille" (eli "Lennä Juri Gagarin"), "506 ikkunaa", "Olkinainen", "Köyhät", "Tulkoon rakkaus" ja "Lelukaupan häät".

Historia
--------

### Kokoonpanon muodostuminen ja levytyssopimus: 1983—1985

Laulaja Heikki Salo ja kitaristi Matti Nurro aloittivat soittamaan samassa kokoonpanossa vuonna 1983. Kokoonpanon muut jäsenet vaihtuivat taajaan. Myös yhtyeen nimi vaihtui useasti: "Pohjantähti" (1983–1984), "Neurooppa" (1984–1985) ja Kling Klang (1985–1986). Vuoden 1985 aikana mukaan liittyivät muut Miljoonasateen alkuperäiskokoonpanon jäsenet: Ari Laaksonen (basso), Olli Heikkinen (koskettimet) ja Jarmo Hovi (rummut). Osa Miljoonasateen sittemmin levyttämistä kappaleista periytyy näiltä tai jopa vanhemmilta ajoilta, esimerkiksi "Lapsuuden sankarille" -kappaleen sävelen Salo oli alun perin hahmotellut jo 1970-luvun lopulla, ja sanatkin jo 1983.

Syksyllä 1985 levy-yhtiö Fazer Finnlevy ilmoitti paikallisessa sanomalehdessä järjestävänsä seudulla koelaulutilaisuuden. Ylioppilaskunnan sihteerinä Salo järjesti samalle illalle Ylioppilastalo Ilokiveen bändikatselmuksen, jossa levy-yhtiön edustajilla oli mahdollisuus tutustua kaupungin parhaisiin rock-yhtyeisiin. Kling Klang oli yksi esiintyneistä yhtyeistä ja ainoa jonka demon levy-yhtiö halusi mukaansa. Lopulta Finnlevy päätti julkaista bändiltä singlen, ja sopimukseen sisältyi optio täyspitkästä albumista.

### Bändin nimeäminen ja ensimmäinen levy: 1986—1987

Levy-yhtiölle ei kelvannut nimi Kling Klang, sillä heidän mielestään se kuvasi huonosti suomeksi laulavaa yhtyettä eikä erottunut joukosta tarpeeksi. Lopullinen nimi löytyi yhtyeen kappaleesta nimeltä Miljoonasade, jossa toivotaan sadetta joka tuo elämän tullessaan pitkän kuivan kauden jälkeen. Tämän vanhan maataloustermin Salo oli aikoinaan kuullut appiukoltaan kuivana kesäpäivänä: "jos nyt tulisi sade, se olisi kyllä oikea miljoonasade".

Miljoonasade julkaisi hitiksi nousseen Juri Gagarinista kertovan ensisinglensä "Lapsuuden sankarille" (KRÄKS 85) 14. elokuuta vuonna 1986. Singlen B-puolelle päätyi kappale nimeltä "Helenan baarissa". Singlen kappaleita äänitettäessä Salolla oli keuhkoputkentulehdus, jonka vuoksi hän lauloi oktaavia alempaa kuin alun perin demoversiossa ja ääni kuulostaa käheältä. Esikoisalbumin julkaisua pohjustettiin tammikuussa 1987 singlellä "Köyhät" / "Radio Luxembourg" (KRÄKS 98). Janne Louhivuoren tuottama 12 kappaletta sisältävä albumi *Pesuhuoneesta keittiöön* (KRÄLP 32) ilmestyi 19. helmikuuta 1987. Levyllä on ainoastaan Nurron ja Salon sävellyksiä. *Pesuhuoneesta keittiöön* -levyn cd-versiolla (KRÄKCD 32) on kaksi bonuskappaletta: Aleksei Dolgovin sanoittama venäjänkielinen versio laulusta "Lapsuuden sankarille", sekä esikoissinglen B-puoli "Helenan baarissa". Vaikka "Lapsuuden sankarille" -kappaleesta tuli radiohitti, ei *Pesuhuoneesta keittiöön* yltänyt Suomen virallisella listalla 20 myydyimmän levyn joukkoon eikä yleisö löytänyt keikoille sankoin joukoin.

Jo yhden hitin ihmeeksi leimattu yhtye julkaisi syyskuussa 1987 singlen "Marraskuu" / "Posliinikukka" (KRÄKS 116). Kappaleesta tuli yhtyeelle käänteentekevä, sillä se nousi listaykköseksi ja oli vuoden 1987 toiseksi suurin hitti Suomessa, heti Pet Shop Boysin "It's a Sin" -kappaleen jälkeen. Yhtye julkaisi vielä saman vuoden lokakuussa singlen, jonka A-puolella on "Lapsuuden sankarille" venäjäksi ja kääntöpuolella *Pesuhuoneesta keittiöön* -albumin päätösraita "Kuu" (KRÄKS 115).

Suomen ääni- ja kuvatallennetuottajat ÄKT ry palkitsi "Marraskuu"-kappaleen Emma-patsaalla vuoden biisinä. Samassa Emma-gaalassa Miljoonasade palkittiin vuoden tulokkaana. Muina ehdokkaina tulokassarjassa olivat Gringos Locos ja Havana Black.

Tammikuussa 1988 "Marraskuu" julkaistiin vielä kerran singlenä, nyt maxina (KRÄMX 124). Maxin muut kappaleet ovat "Miljoonasade" ja "Lapsuuden sankarille", jälkimmäinen venäjäksi. "Marraskuun" suuren suosion myötä Miljoonasade alkoi olla yleinen näky Suomen lavoilla. Yhtye esiintyi vuosina 1987 ja 1988 myös muualla kuin Suomessa. Leningradissa se vieraili Sata Lasta -yhtyeen kanssa. Tartossa ja Tallinnassa matkaseurana oli Kolmas Nainen.

### Vuodet 1988–1992

Miljoonasateen toisen LP:n julkaisua pohjustettiin helmikuun 1988 alussa julkaistulla singlellä "Ostarin helmi" / "Ootko muistanut, Iiris?" (KRÄKS 126), jonka B-puolen kappaleessa toimii taustalaulajana Iiris Rautio. LP ilmestyi myöhemmin samassa kuussa. Sen nimi, *Laukauksia viulukotelossa* (KRÄLP 40), on otettu "Ootko muistanut, Iiris?" -kappaleen sanoituksesta. Ensimmäisen LP:n tapaan levy on Janne Louhivuoren tuottama. Kappaleissa "Radiorakkautta" ja "Voipallo" on mukana irlantilainen viulisti Kevin Burke. "Me paetaan taas" -kappaletta on Heikki Salon lisäksi ollut säveltämässä muun muassa Pentti Rasinkangas, jonka kanssa Salo on tehnyt myös duokeikkoja. Albumin CD-versiolla (KRÄKCD 40) on bonuskappaleena aiemmin singlen B-puolena julkaistu "Posliinikukka". Kesäkuussa 1988 LP:ltä julkaistiin toinen single: "Voipallo" / "Annaliisa" (KRÄKS 130).

Miljoonasade oli ensimmäisinä vuosinaan sangen tuottelias yhtye, sillä jo marraskuussa 1988 siltä julkaistiin uutta albumia ennakoiden single "Olkinainen" / "Ikävän lukitsema" (KRÄMX 137). Pian sen jälkeen, helmikuussa 1989, toinen single "Mayday Mayday" / "Kadonneet" (KRÄKS 141). Itse albumi, *Veitsen valossa* (KRÄLP 44), ilmestyi maaliskuussa 1989. Toukokuussa siltä julkaistiin toiseksi singleksi "Pataässä" / "Keltainen metsä" (KRÄKS 145).

"Olkinainen"-kappaleesta kuvattiin Miljoonasateen uran ensimmäinen musiikkivideo. Video kuvattiin juonellisena tarinana, joka tuohon aikaan oli Suomessa vielä harvinaista. Videon tuotti National-Filmi, ja se kuvattiin Helsingissä marraskuussa 1988. Pääosassa olivat Olkinaista näytellyt Niina Nurminen, sekä virolainen stunt-mies Aldo Tammsaar. Video palkittiin Vuoden 1989 kotimaisena musiikkivideona Kevyen musiikin gaalassa.

Kesäkuussa 1989 Miljoonasade esiintyi uudestaan Tallinnassa, tällä kertaa Laululavalla Rock Summer -festivaaleilla. Arviot katsojamäärästä vaihtelevat 50 000:sta 80 000:een.

Elokuussa 1989 Miljoonasade lähti Suomen ulkoministeriön kustantamalle soittomatkalle Kanadaan. Sen innoittamana "Lapsuuden sankarille" -kappaleesta levytettiin englanninkielinen versio, "Fly On Juri Gagarin". Versio julkaistiin singlellä, jonka toisella puolella on "Marraskuu" (KRÄKS 146). Singlestä otettiin vain viidensadan kappaleen painos, lähinnä kanadalaisia varten.

Neljännen albuminsa yhtye halusi tehdä liiemmin hiomatta, studiolivepohjalta. Albumin nauhoituksiin käytettiin saman verran aikaa kuin yleensä käytetään pelkän singlen tekemiseen. Pitkäsoiton kappaleiden lisäksi Heikki Salo ennätti noiden viiden studiovuorokauden aikana laulaa nauhalle myöhempää käyttöä varten yhden joululaulunkin. *Vain nopeat elävät* -LP:n (KRÄLP 49) julkaisua edelsi single "Kolmen helmen motelli" / "Harakan suudelma" (KRÄKS 150), joka tuli julki marraskuun alkupuolella 1989. LP ilmestyi jo saman kuun lopulla. Levyn julkistamiskeikka oli Jyväskylän Ilokivessä, ja se radioitiin suorana Yleisradion tuoreessa kolmosverkossa koko maahan. Samalla keikalla yhtyeen jäsenille ojennettiin kultalevyt *Veitsen valossa* -levystä.

*Vain nopeat elävät* on ensimmäinen Miljoonasade-levy, jolla on basisti Ari Laaksosen säveltämä kappale. Hän oli tarjonnut levylle kolmeakin sävellystä, mutta levylle päätyi lopulta ainoastaan levyn nimiraita "Vain nopeat elävät". Levyllä on myös kappale "Rokkibändi Wounded Knee", joka on merkitty Tom Waitsin säveltämäksi ja levyttämäksi nimellä "Jockey Full Of Bourbon". Miljoonasateen mukaan versiointi ei ollut tarkoituksellinen, vaan kyseessä oli oma sävellys jonka huomattavat yhtäläisyydet Tom Waitsin kappaleeseen huomattiin vasta kun kappale oli jo levytetty.

Joulukuun alussa 1989 julkaistiin syksyllä purkitettu joulusingle "Kyyneleitä joulupuurossa" / "Joulurauhaa" (KRÄKS 151), jolla Heikki Saloa säestää Aarno Raninen. Singlen nimikappale on Ranisen säveltämä ja Salon sanoittama.

Kevyen musiikin gaala järjestettiin ensimmäistä kertaa helmikuussa 1990, paikkaamaan tauolla olleen Emma-gaalan jättämää tyhjiötä. Gaalassa Miljoonasade palkittiin Vuoden 1989 kotimaisena yhtyeenä, ja "Olkinainen"-video oli Vuoden 1989 kotimainen musiikkivideo.

Vuosi 1990 vei Miljoonasateen taas ulkomaille. Maaliskuussa yhtye vieraili taas Virossa, tällä kertaa Tallinnassa, Tartossa ja Pärnussa. Heinäkuussa 1990 kutsui Pohjois-Amerikka: klubikeikka Torontossa Spectrum-klubilla, sekä jäähallikeikka Michiganin Hancockissa suomalaissiirtolaisten FinnFest-tapahtumassa.

Vuonna 1990 Miljoonasade ei julkaissut lainkaan albumia, mutta sinkkuja ilmestyi kolme. Kaksi ensimmäistä, "Rokkibändi Wounded Knee" / "Tummaa valoa" (KRÄKS 154) ja "Enkeleitä onko heitä" / "Vain nopeat elävät" (KRÄKS 161), sisältävät jo LP:llä julkaistuja kappaleita.

Kolmas single, lokakuussa julkaistu "Silmitön talvi" / "Pullopuu" (KRÄKS 165) oli levyltä *Nuoli ja väri* (MUSHLP 1), joka julkaistiin vasta maaliskuussa 1991. *Nuoli ja väri* sisältää sävellyksiä kaikilta muilta Miljoonasateen jäseniltä, paitsi rumpali Jarmo Hovilta. Muutamassa levyn kappaleessa on mukana jyväskyläläisestä ILLU-Band -yhtyeestä irrotettu puhallinryhmä Illu Horns.

*Nuoli ja väri* -levyn aikaan Miljoonasade oli tiedostava, poliittinenkin. Yhtye teki Miljoonasademetsä-kiertueen, jolla se keräsi rahaa Yanomami-intiaanien rokotusohjelmaa varten. Kiertueella tuettiin vaalien alla myös Vihreät-puoluetta. Myynnillisesti *Nuoli ja väri* jäi jälkeen yhtyeen aikaisemmista levyistä. Kevään ja kesän aikana levyltä julkaistiin singlet "Tomujoki" / "Hei sisko" (MUS 1) sekä "Gaia" / "Rakkauden ABC" (MUS 2).

Seuraavat kaksi singleä, marraskuussa 1991 ilmestynyt "Murheenkryynit" / "Meitä jyrätään" (MUS 3) ja helmikuussa 1992 ilmestynyt "Lelukaupan häät" / "506 ikkunaa" (100057) ovat bändin kuudennen LP:n materiaalia. Kyseinen kuudes LP, *Lelukaupan häät* (300011), tuli myyntiin maaliskuussa 1992. Levyn nimiraita on Jarmo Hovin säveltämä. *Lelukaupan häät* on ensimmäinen Miljoonasade-levy, joka sisältää yhtyeen kaikkien jäsenten sävellyksiä. Aikaisempien levyjen tapaan myös *Lelukaupan häät* on Janne Louhivuoren tuottama. Kesäkuussa kiekolta irrotettiin vielä yksi single, "Ryyppyruusu" / "Pakolaistaivas" (100257).

Miljoonasade on mukana vuonna 1992 julkaistulla kokoelmalevyllä *Onnellisten kotimaa* (AMT 2043), jolla tuon ajan tunnetut nimet kuten Kolmas Nainen, Ismo Alanko ja Lapinlahden Linnut esittävät covereita vanhoista iskelmistä. Miljoonasade esittää levyllä kappaleen "Vieraalla maalla".

### Vuodet 1993–1999

Uutta materiaalia yhtyeeltä ilmestyi seuraavan kerran maaliskuussa 1993. Tuolloin julkaistiin ensin single "Stumpit ja sirpaleet" / "Meillä on voimaa" (100592) ja jo viikkoa myöhemmin LP *Hevonen ja Madonna*. Toukokuussa kiekolta irrotettiin toiseksi singleksi "Ikäväni Tallinnaan" / "Tuntematon" (100737). Näiden levyjen jälkeen julkaisurintamalla alkoi lähes vuoden kestänyt hiljainen jakso, joka päättyi maaliskuussa 1994 kun *Vieraalla maalla* -levy ilmestyi (300144). Levy on monella tapaa erilainen kuin aiemmat Miljoonasateen levyt. Sillä on vain seitsemän kappaletta, eikä siltä ei julkaistu lainkaan singlejä. Sitä ei myöskään tuottanut Janne Louhivuori vaan Timo Lindström ja sen tunnetuin kappale on alun perin Maarit Hurmerinnan säveltämä ja levyttämä "Tulitikku".

Syyskuussa 1994 yhtye julkaisi yhdeksännen albuminsa *Käärmeenkantaja* (4509-97877-2), jota oltiin äänitetty Kuokkalan kartanossa ja Finnvox-studiolla. Levyllä on mukana iso joukko vierailevia muusikoita ja paikoitellen levyn äänimaailma onkin hyvin massiivinen. Singleksi levyltä irrotettiin joulukuussa "Made In Hong Kong" / "Emalisydän" (101217).

Huhtikuussa 1995 julkaistiin irtosingle "Rakkaus on lihaa" / "Kuun levoton kauneus" (0630-10131-2), joka ei siis ole minkään pitkäsoiton single. Samana vuonna Heikki Salo sai sanoittajille myönnettävän Juha Vainio -palkinnon. Salo osti palkintorahoilla tietokoneen lisälaitteineen. Tietokoneinnostus tulisi näkymään ja kuulumaan seuraavalla albumilla. Tuota albumia varten Miljoonasade myös pyysi ihmisiä lähettämään yhtyeelle omia lapsuusmuistojaan.

Miljoonasade soitti ensimmäisenä maailmassa vedenalaisen konsertin, nimeltään Rocktopus, 15. kesäkuuta1995 Turun DBTL-festivaalilla Samppalinnan maauimalassa ja 19. kesäkuuta Jyväskylän uimahallissa.

Uutta albumia pohjustettiin helmikuussa 1996 singlellä "Tulkoon rakkaus" / "Vallankumous evp" (0630-14170-2). "Tulkoon rakkaus" -kappaleessa Heikki Salo laulaa omasta lapsuudestaan mainiten painiharrastuksensakin. Itse albumi, *Poikapainia ja digitaalidaameja* (0630-14027-2) julkaistiin maaliskuussa. Levy sisältää 14 kappaleen lisäksi multimediaohjelman nimeltä Roctopus. Multimediaohjelmassa on ne lapsuusmuistot, joita yhtye oli aiemmin kerännyt. Siinä on myös peli, jossa täytyy kerätä veden alla lusikoita.

Kesäkuussa albumilta julkaistiin singlenä toinenkin Salon lapsuutta valottava kappale, "Kasvukipuja" (0630-15297-2). Singlen toinen kappale on "Kuumia kastanjoita". Yhtye jatkoi myös edellisvuoden vedenalaisen konsertin aloittamia erikoisia tempauksiaan soittamalla Aeropus-konsertin kuumailmapallosta Tampereen yllä Tammerfest-festivaaleilla.

Joulukuussa 1997 ilmestyi single "Sulka" / "Kundilla seisoo" (3984-21616-2), joka pohjusti seuraavan vuoden tammikuussa julki tullutta albumia *Stupido Groove* (3984-21617-2). Maaliskuussa levyltä julkaistiin toisena singlenä "Paskanmarjat" / "Poistui kotoaan" (3984-22879-2).

Elokuussa 1998 Miljoonasade esiintyi Tampereen Teatterikesän 30-vuotisjuhlassa soittamalla musiikkia, tanssia sekä tuli- ja valotaidetta yhdistäneen keikan nimeltä "Miljoonasade Harhama" Tampereen Tammerkosken Alakosken voimalaitoksen katolla. Syyskuussa 1999 Miljoonasade vieraili Etelä-Libanonissa esiintymässä YK:n suomalaisille rauhanturvaajille.

### Hiipuminen ja lopettaminen 2000—2010

Helmikuussa 2000 julkaistiin *Siskon luo San Diegoon* -albumi (1000-23108-2), jonka tuotti Janne Louhivuori. Levyn nimikappale julkaistiin myös promosinglenä. Levyltä löytyvässä "Psykopaimen"-kappaleessa irvaillaan talk show -juontajalle, minkä vuoksi Heikki Salo pääsi vieraaksi Joonas Hytösen keskusteluohjelmaan.

Vuosi 2006 oli yhtyeen 20. vuosi ja yhtye juhli sitä kiertueella ja kaksi uutta kappaletta sekä harvinaisuuden "Fly on Juri Gagarin" sisältävällä kokoelmalevyllä. Julkaisulla *20 vuotta kasvukipuja* (5051011-6883-2-4) on mukana vuoden 1998 Slade-cover "Tie tiettömään" (Far Far Away) ja vuoden 2006 uudet kappaleet "Rakkauden lähdekoodi" ja "Taksilapset".

Maaliskuussa 2010 yhtyeen verkkosivu antoi viitteitä yhtyeen lopettamisesta. Myöhemmin Heikki Salo ilmoitti MTV3:n Huomenta Suomi -ohjelmassa yhtyeen lopettaneen toimintansa.

### Paluu 2014—

Vuonna 2014 yhtye osallistui *We Want More* -ohjelmaan, jossa joukko suomalaisia yhtyeitä koottiin uudestaan. Olli Heikkinen jäi pois kesken ohjelman kritisoiden sen formaattia ja toteutustapaa. Hänen tilalleen kosketinsoittajaksi värvättiin Heikki Salolle entuudestaan tuttu Tomi Aholainen. Ohjelman päätöskonsertissa marraskuussa 2014 Miljoonasade ilmoitti tekevänsä paluun ja lähtevänsä kiertueelle keväällä 2015. 

Heinäkuussa 2015 yhtye tempaisi suorittamalla keikkamatkan Äänekosken Keitelejazziin triathlonina, lähtöpaikkana Jyväskylä. Bändi polki ensin pyörillä noin 45 kilometriä Suolahteen Hotelli Keiteleeseen. Sieltä matka jatkui juosten 3,5 kilometriä Paatelan kanavalle. Kanavasta bändi souti kirkkoveneellä Keitelejazzin teltan läheisyyteen. Tempauksen inspiraationa toimi Dallapé-orkesterin 1930-luvun solistin tapa juosta keikoille. 

Yhtye julkaisi helmikuussa 2016 albumin *Sähköinen Rouva Maa* ja ilmoitti myös lähtevänsä kiertueelle. Samana keväänä yhtye sai sekä nimikkokahvin Paahtimo Papun valmistamana että oman *Rokkarin luu* -oluen Mallaskuun panimolta. Syyskuussa 2016 Miljoonasade esiintyi Jyväskylän Ilokiven avajaisten pääesiintyjänä, kun paikka avautui uudelleen täysremontin jälkeen. Ilokivi liittyy vahvasti yhtyeen historiaan, sillä sieltä yhtye ponnisti maanmaineeseen ja juhli usein levynjulkistamisia kyseisessä paikassa. 

Heikki Salon käsikirjoittama, Miljoonasateen musiikkiin perustuva musiikkikomedia *506 ikkunaa* sai kesällä 2018 kantaesityksensä Mikkelin Naisvuoren kesäteatterissa. Kesällä 2019 näytelmää esitettiin Viikinsaaren kesäteatterissa Tampereella. Vuonna 2018 tuli kuluneeksi 30 vuotta Miljoonasateen ensimmäisistä keikoista silloisessa Neuvosto-Virossa. Tätä juhlistettiin Tallinnan Rock Caféssa *Ikäväni Tallinnaan 1988–2018* -nimisellä konsertilla 6. lokakuuta.

Tammikuussa 2019 yhtyeestä julkaistiin toimittaja Mikko Lundellin kirjoittama historiikki ja helmikuussa julkaistiin uusi studiolevy, Karkumorsian.  Levyn julkaisun jälkeen yhtye teki keväällä 2019 myös samannimisen konserttisalikiertueen, jossa kuultiin uuden levyn kappaleiden lisäksi vanhoja helmiä uudelleen sovitettuna.  Lokakuussa 2019 julkaistiin DVD ja livelevy *Lutakko palaa!*. DVD:n nimi on viittaus palohälytyksen keskeyttämään keikkaan Lutakossa 2017, kun DVD:n materiaalia kuvattiin.

Tammikuussa 2020 Miljoonasade tiedotti aloittavansa 4H-järjestön kanssa yhteistyön, jonka avulla bändin keikkojen hiilijalanjälki kompensoidaan taimien istutuksilla. Miljoonasade-metsän istutustyö on osa 4H-järjestön Taimiteko-toimintaa. Miljoonasateen jalanjälkeen laskettiin bändin matkustaminen, hotelliyöt, keikkasähköt ja keikkajuomat. Ylivoimaisesti suurin kilomäärä syntyi matkustamisesta. Keikoilla myös yleisö saattoi ostaa kompensoivia taimia. Bändin ja yleisön kompensoitavaa hiilijalanjälkeä kertyi yhteensä 23 500 kiloa. Tämän perusteella Miljoonasateelle istutetaan kesällä 2021 noin 100 puun taimea. Yhtye jatkaa jalanjälkensä kompensointia ja pyrkii pienentämään sitä myös tulevina vuosina.

Keväällä 2020 yhtye julkaisi uuden singlen nimeltä "Hulttion mutsi".  Kappaleen ensiesitys oli Yle Jyväskylän livestriimikeikalla 28. maaliskuuta 2020.  Keski-Suomen museossa avautui helmikuussa 2020 näyttely Miljoonasateen historiasta nimellä *Miljoonasade – suomirokkia ja kasvukipuja*. Avajaispäivänä 22. helmikuuta 2020 museo houkutteli paikalle yli 1700 vierailijaa. Erityisesti yleisöä houkutteli näyttelyn päätähtien akustinen ilmaiskeikka.  Näyttely sulkeutui 9. elokuuta 2020 tavoitettuaan yli 10 000 vierailijaa museon ajoittaisista korona-suluista huolimatta. Myös päättäjäispäivänä kuultiin Miljoonasateen keikka.  Näyttelyn yhteydessä toteutettiin myös biisikilpailu, jossa yleisöllä oli mahdollisuus laatia laulumelodia ja sanat Miljoonasateen tekemän biisipohjan päälle. Kilpailun voitti kappale "Näkymätön", jonka säveltäjä on Erkki Koivisto Helsingistä ja sanoittaja Kati Valjus Oulusta.  "Näkymätön" julkaistiin singlenä 26.3.2021.

Yhteislevy Jyväskylä Sinfonian kanssa, *Askeleet kahdelle - Pas de deux*, julkaistiin helmikuussa 2021. Levyllä on 11 vanhempaa Miljoonasade-kappaletta sinfoniaorkesterille sovitettuna, sekä uutuutena nimikkokappale "Askeleet kahdelle", jonka nimi on viittaus balettitermiin Pas de deux. 

Vuonna 2021 yhtye juhlisti 35-vuotista taivaltaan erilaisilla tempauksilla, mm. Jyväskylän ylilennolla Juri Gagarinin avaruuslennon 60-vuotisjuhlapäivän aattona huhtikuussa, sekä stadionkonsertilla Jyväskylän Harjun stadionilla elokuussa. Lisäksi yhtye äänitti uutta materiaalia, josta on vuoden 2022 aikana julkaistu kaksi singleä: "Taivaan tähtitilkut" tammikuussa ja "Ohita intro" syyskuussa.

Jäsenet
-------

* Heikki Salo (laulu)
* Matti Nurro (kitara)
* Ari Laaksonen (basso)
* Jarmo Hovi (rummut)
* Tomi Aholainen (koskettimet)

### Entiset jäsenet

* Olli Heikkinen (koskettimet)

Diskografia
-----------

*Pääartikkeli: Miljoonasateen diskografia*
*Pääartikkeli: Luettelo Miljoonasateen kappaleista*
### Studiolevyt

* *Pesuhuoneesta keittiöön*  (1987)
* *Laukauksia viulukotelossa*  (1988)
* *Veitsen valossa*  (1989)
* *Vain nopeat elävät*  (1989)
* *Nuoli ja väri*  (1991)
* *Lelukaupan häät*  (1992)
* *Hevonen ja Madonna*  (1993)
* *Vieraalla maalla*  (1994)
* *Käärmeenkantaja*  (1994)
* *Poikapainia ja digitaalidaameja*  (1996)
* *Stupido Groove*  (1998)
* *Siskon luo San Diegoon*  (2000)
* *Sähköinen Rouva Maa*  (2016)
* *Karkumorsian*  (2019)
* *Askeleet kahdelle - Pas de deux*  (yhdessä Jyväskylä Sinfonian kanssa, 2021)
* *Ohita intro*  (2023)

### Kokoelmat

* *Pullo hunajaa*  (1992)
* *20 suosikkia – Marraskuu*  (1995)
* *20 suosikkia – Tulkoon rakkaus*  (1997)
* *Made in Taiwas*  ((4CD:n boksi, myös 2CD:n supistettuna versiona), 1998)
* *Kasvukipuja 20 vuotta*  (2CD, 2006)
* *Tähtisarja – 30 suosikkia*  (2CD, 2014)

Palkintoja
----------

### Kultalevyt

* *Veitsen valossa* 1989
* *Laukauksia viulukotelossa* 1990
* *Lelukaupan häät* 1993
* *Pullo hunajaa* 1993

### Muita palkintoja

* Vuoden tulokas 1987, Emma-palkinto
* Vuoden biisi 1987 (Marraskuu), Emma-palkinto
* Vuoden kotimainen yhtye 1989, Kevyen musiikin gaala
* Vuoden kotimainen musiikkivideo 1989 (Olkinainen-kappaleen video), Kevyen musiikin gaala
* Jyväskylän kaupungin kulttuuripalkinto 1990
* Juha Vainio -palkinto Heikki Salolle työstään suomalaisena lauluntekijänä (1995)
* Taiteen valtionpalkinto Heikki Salolle 2012
* Reino Helismaa -palkinto Heikki Salolle 2013
* Sohwin kulttuuripalkinto XXV 2016

Lähteet
-------

* Lundell, Mikko: *Miljoonasade*. Helsinki: Like Kustannus, 2019. ISBN 978-952-01-1603-3.

### Viitteet

1. 1 2 3 4 5  Emma-gaala 1987 *emmagaala.fi*. Suomen Ääni- ja kuvatallenne-tuottajat ry. Viitattu 21.2.2021.
2. ↑  Ootko muistanu, Iiris? *heikkisalo.com*. Viitattu 13.3.2021.
3. 1 2  Miljoonasade pisti pillit pussiin *Keskisuomalainen*.  22.3.2010. Viitattu 22.2.2021.
4. ↑
5. ↑  Miljoonasateen kosketinsoittaja tylyttää Ylen uutuusohjelmaa: "Epäeettistä markkinointia" *Iltasanomat.fi*.  27.8.2014.  Arkistoitu 11.11.2014. Viitattu 11.11.2014.
6. ↑  Juho Hämäläinen: Miljoonasade palaa lavoille ensi vuonna *Keskisuomalainen*.  10.11.2014. Viitattu 22.2.2021.
7. ↑  Juho Takkunen: Miljoonasade tempaisi taas: "triathlonin" kautta keikalle Äänekoskelle *Keskisuomalainen*.  22.7.2015. Viitattu 22.2.2021.
8. ↑  Miljoonasateen uusi single on reipas yhteislaulukappale surusta, kuolemasta ja heitteillejätöstä *soundi.fi*. Viitattu 21.2.2016.
9. ↑  Miljoonasade *heikkisalo.com*. Viitattu 21.2.2016.
10. ↑  Mikko Lundell: Miljoonasateelle nimikko-olut: "Tumma, vahva ja pehmeä" *Keskisuomalainen*.  31.3.2016. Viitattu 22.2.2021.
11. ↑  Mikko Lundell: Ilokiven avajaiset lähestyvät – pääesiintyjänä Miljoonasade *Keskisuomalainen*.  10.8.2016. Viitattu 22.2.2021.
12. ↑  Mikkelin kesäteatterissa soivat Miljoonasateen laulut *Länsi-Savo*.  28.5.2018.  Arkistoitu 28.5.2018. Viitattu 27.2.2021.
13. ↑  506 IKKUNAA *teatterikesa.fi*.  Arkistoitu 13.12.2019. Viitattu 27.2.2021.
14. ↑  Mikko Lundell: Miljoonasateelle juhlakeikka Tallinnaan *Keskisuomalainen*.  9.8.2018. Viitattu 22.2.2021.
15. ↑  Miljoonasade-kirja kokoaa yksiin kansiin rakastetun yhtyeen värikkään tarinan *sttinfo.fi*.  11.1.2019. Viitattu 21.2.2021.
16. ↑  Marraskuu soimaan – Miljoonasade lähtee ensi vuonna konserttisalikiertueelle, setissä vanhoja hittejä uudella ilmeellä *soundi.fi*.  20.11.2018. Viitattu 21.2.2021.
17. ↑  Dvd, näyttely, sinfoniaorkesterikiertue... Miljoonasade on nyt hyvän aallon päällä, sanoo Heikki Salo *Suur-Jyväskylän lehti*.  3.10.2019. Viitattu 21.2.2021.
18. ↑  Miljoonasadekeikka on nyt Taimiteko *taimiteko.fi*. Viitattu 22.2.2021.
19. ↑  Miljoonasateen Taimiteko 2020 – 100 uutta puuta Suomeen *taimiteko.fi*. Viitattu 22.2.2021.
20. ↑  Miljoonasateen uusi sinkku keväällä 2020 on Hulttion mutsi! *heikkisalo.com*. Viitattu 21.2.2021.
21. ↑  Miljoonasateen keikka suorana kotikatsomoihin – Yle Jyväskylä tarjoaa musiikkielämyksiä lauantai-iltoihin *yle.fi*. Viitattu 21.2.2021.
22. 1 2  Jyväskylän museoissa vieraili vuonna 2020 yhteensä 115 566 asiakasta *jyvaskyla.fi*.  11.1.2021.  Arkistoitu 22.1.2021. Viitattu 22.2.2021.
23. ↑  Anna Kivinen: Miljoonasade ruuhkautti Keski-Suomen museon Jyväskylässä: avajaisten saldona 1 000 kävijää jo iltapäivällä *Keskisuomalainen*.  22.2.2020. Viitattu 22.2.2021.
24. ↑  Tuula Puranen: KeMun Miljoonasade-näyttely huipentuu loppujameihin – bändi on paikalla *Keskisuomalainen*.  3.8.2020. Viitattu 22.2.2021.
25. ↑  Miljoonasade-biisikilpailun voittokappale on Näkymätön *Keskisuomalainen*.  11.8.2020. Viitattu 22.2.2021.
26. ↑  Näkymätön *facebook.com*. Viitattu 26.3.2021.
27. ↑  Jyväskylä Sinfonian ja Miljoonasateen yhteislevy Askeleet kahdelle julkaistaan ystävänpäivän kynnyksellä perjantaina 12.2. *jyvaskylasinfonia.fi*.  8.2.2021.  Arkistoitu 28.2.2021. Viitattu 21.2.2021.
28. ↑  Mikko Lundell: Miljoonasade ja Jyväskylä Sinfonia julkaisevat yhteislevyn – 35 vuoden levytysurallaan Miljoonasade on kulkenut Tshernobylistä koronaan *Keskisuomalainen*.  24.1.2021. Viitattu 22.2.2021.
29. ↑  Outi Elomaa: Sunnuntaina lennetään Jyväskylän yllä muodostelmassa Juri Gagarinin muistoksi *Suur-Jyväskylän Lehti*.  6.4.2021. Viitattu 7.11.2021.
30. ↑  Mikko Lundell: Jyväskylän Harjurokista halutaan jokavuotinen tapahtuma – Miljoonasade painuu vielä ennen stadionkonserttia studioon Äänekoskelle *Keskisuomalainen*.  11.8.2021. Viitattu 7.11.2021.
31. ↑  Pasi Lapinkangas: Yksi kappale muutti yllättäen Heikki Salon elämän – 36 vuoden jälkeen laulun kuuluisat sanat osuvat hyytävällä tavalla nykyhetkeen *Ilkka-Pohjalainen*.  25.3.2022. Viitattu 11.9.2022.
32. ↑  Miljoonasateen Facebook-julkaisu *facebook.com*.  9.9.2022. Viitattu 11.9.2022.
33. 1 2 3 4  Kotimaiset kulta- ja platinalevyt *ifpi.fi*. Viitattu 27.2.2021.
34. ↑  Vanha tuttu palaa: Miljoonasade Keski-Suomeen *Keskisuomalainen*.  31.1.2015. Viitattu 22.2.2021.
35. ↑  Muusikko Heikki Salolle taiteen valtionpalkinto *Keskisuomalainen*.  3.12.2012. Viitattu 22.2.2021.
36. ↑  Kolme edellistä olivat Heikki Salo, Hector ja Martti Syrjä – kenelle seuraava sanoittajapalkinto? *Keskisuomalainen*.  3.6.2019. Viitattu 22.2.2021.
37. ↑  Miljoonasade sai Sohwin kulttuuripalkinnon *Keskisuomalainen*.  1.5.2016. Viitattu 22.2.2021.

1. ↑  Lundell, M: "Miljoonasade". Like Kustannus, 2019
2. ↑  Lundell, M: "Miljoonasade". Like Kustannus, 2019
3. ↑  Lundell, M: "Miljoonasade". Like Kustannus, 2019
4. ↑  Lundell, M: "Miljoonasade". Like Kustannus, 2019, sivut 31-32
5. ↑  Lundell, M: "Miljoonasade". Like Kustannus, 2019, sivut 31-57
6. ↑  Lundell, M: "Miljoonasade". Like Kustannus, 2019, sivut 52-61
7. ↑  Lundell, M: "Miljoonasade". Like Kustannus, 2019, sivut 20&29
8. ↑  Lundell, M: "Miljoonasade". Like Kustannus, 2019, sivu 62
9. ↑  Lundell, M: "Miljoonasade". Like Kustannus, 2019, sivut 62-63
10. ↑  Lundell, M: "Miljoonasade". Like Kustannus, 2019, sivut 63-65
11. ↑  Lundell, M: "Miljoonasade". Like Kustannus, 2019, sivu 66
12. ↑  Lundell, M: "Miljoonasade". Like Kustannus, 2019, sivu 72
13. ↑  Lundell, M: "Miljoonasade". Like Kustannus, 2019, sivu 72
14. ↑  Lundell, M: "Miljoonasade". Like Kustannus, 2019, sivu 48
15. ↑  Lundell, M: "Miljoonasade". Like Kustannus, 2019, sivu 74
16. ↑  Lundell, M: "Miljoonasade". Like Kustannus, 2019, sivu 403
17. ↑  Lundell, M: "Miljoonasade". Like Kustannus, 2019, sivut 68-69
18. ↑  Lundell, M: "Miljoonasade". Like Kustannus, 2019, sivu 403
19. ↑  Lundell, M: "Miljoonasade". Like Kustannus, 2019, sivut 399
20. ↑  Lundell, M: "Miljoonasade". Like Kustannus, 2019, sivut 102, 399
21. ↑  Lundell, M: "Miljoonasade". Like Kustannus, 2019, sivu 88
22. ↑  Lundell, M: "Miljoonasade". Like Kustannus, 2019, sivut 92-94
23. ↑  Lundell, M: "Miljoonasade". Like Kustannus, 2019, sivu 95
24. ↑  Lundell, M: "Miljoonasade". Like Kustannus, 2019, sivu 403
25. ↑  Lundell, M: "Miljoonasade". Like Kustannus, 2019, sivu 403
26. ↑  Lundell, M: "Miljoonasade". Like Kustannus, 2019, sivu 403
27. ↑  Lundell, M: "Miljoonasade". Like Kustannus, 2019, sivut 95-96
28. ↑  Lundell, M: "Miljoonasade". Like Kustannus, 2019, sivu 101
29. ↑  Lundell, M: "Miljoonasade". Like Kustannus, 2019, sivut 112-114
30. ↑  Lundell, M: "Miljoonasade". Like Kustannus, 2019, sivut 110, 403
31. ↑  Lundell, M: "Miljoonasade". Like Kustannus, 2019, sivu 399
32. ↑  Lundell, M: "Miljoonasade". Like Kustannus, 2019, sivut 109-110
33. ↑  Lundell, M: "Miljoonasade". Like Kustannus, 2019, sivu 110
34. ↑  Lundell, M: "Miljoonasade". Like Kustannus, 2019, sivut 21-24
35. ↑  Lundell, M: "Miljoonasade". Like Kustannus, 2019, sivu 403
36. ↑  Lundell, M: "Miljoonasade". Like Kustannus, 2019, sivu 403
37. ↑  Lundell, M: "Miljoonasade". Like Kustannus, 2019, sivu 403
38. ↑  Lundell, M: "Miljoonasade". Like Kustannus, 2019, sivu 403
39. ↑  Lundell, M: "Miljoonasade". Like Kustannus, 2019, sivut 399
40. ↑  Lundell, M: "Miljoonasade". Like Kustannus, 2019, sivu 403
41. ↑  Lundell, M: "Miljoonasade". Like Kustannus, 2019, sivu 120
42. ↑  Lundell, M: "Miljoonasade". Like Kustannus, 2019, sivu 120
43. ↑  Lundell, M: "Miljoonasade". Like Kustannus, 2019, sivu 120
44. ↑  Lundell, M: "Miljoonasade". Like Kustannus, 2019, sivu 120
45. ↑  Lundell, M: "Miljoonasade". Like Kustannus, 2019, sivu 145
46. ↑  Lundell, M: "Miljoonasade". Like Kustannus, 2019, sivu 131
47. ↑  Lundell, M: "Miljoonasade". Like Kustannus, 2019, sivu 131
48. ↑  Lundell, M: "Miljoonasade". Like Kustannus, 2019, sivut 132-134
49. ↑  Lundell, M: "Miljoonasade". Like Kustannus, 2019, sivut 132-134, 150
50. ↑  Lundell, M: "Miljoonasade". Like Kustannus, 2019, sivu 403
51. ↑  Lundell, M: "Miljoonasade". Like Kustannus, 2019, sivut 132-134
52. ↑  Lundell, M: "Miljoonasade". Like Kustannus, 2019, sivut 135-139
53. ↑  Lundell, M: "Miljoonasade". Like Kustannus, 2019, sivut 135-139
54. ↑  Lundell, M: "Miljoonasade". Like Kustannus, 2019, sivut 135-139
55. ↑  Lundell, M: "Miljoonasade". Like Kustannus, 2019, sivu 403
56. ↑  Lundell, M: "Miljoonasade". Like Kustannus, 2019, sivu 399
57. ↑  Lundell, M: "Miljoonasade". Like Kustannus, 2019, sivut 144
58. ↑  Lundell, M: "Miljoonasade". Like Kustannus, 2019, sivu 138
59. ↑  Lundell, M: "Miljoonasade". Like Kustannus, 2019, sivu 138
60. ↑  Lundell, M: "Miljoonasade". Like Kustannus, 2019, sivut 140-141
61. ↑  Lundell, M: "Miljoonasade". Like Kustannus, 2019, sivut 140-141
62. ↑  Lundell, M: "Miljoonasade". Like Kustannus, 2019, sivut 137, 403
63. ↑  Lundell, M: "Miljoonasade". Like Kustannus, 2019, sivu 137
64. ↑  Lundell, M: "Miljoonasade". Like Kustannus, 2019, sivu 145
65. ↑  Lundell, M: "Miljoonasade". Like Kustannus, 2019, sivu 145
66. ↑  Lundell, M: "Miljoonasade". Like Kustannus, 2019, sivu 149
67. ↑  Lundell, M: "Miljoonasade". Like Kustannus, 2019, sivut 150-151
68. ↑  Lundell, M: "Miljoonasade". Like Kustannus, 2019, sivut 153, 403
69. ↑  Lundell, M: "Miljoonasade". Like Kustannus, 2019, sivu 403
70. ↑  Lundell, M: "Miljoonasade". Like Kustannus, 2019, sivut 400, 403
71. ↑  Lundell, M: "Miljoonasade". Like Kustannus, 2019, sivut 160-165
72. ↑  Lundell, M: "Miljoonasade". Like Kustannus, 2019, sivut 160-165
73. ↑  Lundell, M: "Miljoonasade". Like Kustannus, 2019, sivut 167-169
74. ↑  Lundell, M: "Miljoonasade". Like Kustannus, 2019, sivut 169-170
75. ↑  Lundell, M: "Miljoonasade". Like Kustannus, 2019, sivu 171
76. ↑  Lundell, M: "Miljoonasade". Like Kustannus, 2019, sivu 403
77. ↑  Lundell, M: "Miljoonasade". Like Kustannus, 2019, sivu 403
78. ↑  Lundell, M: "Miljoonasade". Like Kustannus, 2019, sivu 400
79. ↑  Lundell, M: "Miljoonasade". Like Kustannus, 2019, sivu 183
80. ↑  Lundell, M: "Miljoonasade". Like Kustannus, 2019, sivu 181
81. ↑  Lundell, M: "Miljoonasade". Like Kustannus, 2019, sivu 178
82. ↑  Lundell, M: "Miljoonasade". Like Kustannus, 2019, sivu 403
83. ↑  Lundell, M: "Miljoonasade". Like Kustannus, 2019, sivu 211
84. ↑  Lundell, M: "Miljoonasade". Like Kustannus, 2019, sivu 211
85. ↑  Lundell, M: "Miljoonasade". Like Kustannus, 2019, sivut 400, 403
86. ↑  Lundell, M: "Miljoonasade". Like Kustannus, 2019, sivu 403
87. ↑  Lundell, M: "Miljoonasade". Like Kustannus, 2019, sivu 403
88. ↑  Lundell, M: "Miljoonasade". Like Kustannus, 2019, sivut 211-215
89. ↑  Lundell, M: "Miljoonasade". Like Kustannus, 2019, sivu5 211-215
90. ↑  Lundell, M: "Miljoonasade". Like Kustannus, 2019, sivut 221-225, 403
91. ↑  Lundell, M: "Miljoonasade". Like Kustannus, 2019, sivut 221-225
92. ↑  Lundell, M: "Miljoonasade". Like Kustannus, 2019, sivu 403
93. ↑  Lundell, M: "Miljoonasade". Like Kustannus, 2019, sivu 403
94. ↑  Lundell, M: "Miljoonasade". Like Kustannus, 2019, sivu 246-248
95. ↑  Lundell, M: "Miljoonasade". Like Kustannus, 2019, sivu 246-248
96. ↑  Lundell, M: "Miljoonasade". Like Kustannus, 2019, sivu 246-250
97. ↑  Lundell, M: "Miljoonasade". Like Kustannus, 2019, sivu 249-250
98. ↑  Lundell, M: "Miljoonasade". Like Kustannus, 2019, sivut 232-244
99. ↑  Lundell, M: "Miljoonasade". Like Kustannus, 2019, sivu 404
100. ↑  Lundell, M: "Miljoonasade". Like Kustannus, 2019, sivu 400
101. ↑  Lundell, M: "Miljoonasade". Like Kustannus, 2019, sivu 240-250
102. ↑  Lundell, M: "Miljoonasade". Like Kustannus, 2019, sivu 249-250
103. ↑  Lundell, M: "Miljoonasade". Like Kustannus, 2019, sivu 249-250
104. ↑  Lundell, M: "Miljoonasade". Like Kustannus, 2019, sivut 256, 404
105. ↑  Lundell, M: "Miljoonasade". Like Kustannus, 2019, sivu 404
106. ↑  Lundell, M: "Miljoonasade". Like Kustannus, 2019, sivut 262-265
107. ↑  Lundell, M: "Miljoonasade". Like Kustannus, 2019, sivut 400, 404
108. ↑  Lundell, M: "Miljoonasade". Like Kustannus, 2019, sivu 404
109. ↑  Lundell, M: "Miljoonasade". Like Kustannus, 2019, sivut 283-284
110. ↑  Lundell, M: "Miljoonasade". Like Kustannus, 2019, sivut 289-294
111. ↑  Lundell, M: "Miljoonasade". Like Kustannus, 2019, sivut 300, 400
112. ↑  Lundell, M: "Miljoonasade". Like Kustannus, 2019, sivu 404
113. ↑  Lundell, M: "Miljoonasade". Like Kustannus, 2019, sivu 304
114. ↑  Lundell, M: "Miljoonasade". Like Kustannus, 2019, sivut 321, 402
115. ↑  Lundell, M: "Miljoonasade". Like Kustannus, 2019, sivu 402
116. ↑  Lundell, M: "Miljoonasade". Like Kustannus, 2019, sivu 342
117. ↑  Lundell, M: "Miljoonasade". Like Kustannus, 2019, sivu 145
118. ↑  Lundell, M: "Miljoonasade". Like Kustannus, 2019, sivu 145

Aiheesta muualla
----------------

* Kuvia tai muita tiedostoja aiheesta **Miljoonasade** Wikimedia Commonsissa

* Yhtyeen virallinen Facebook-sivu
* Ohjelmatoimiston sivu, mm. keikkakalenteri
* Yhtyeen vanha nettisivu
* Yle Elävä arkisto: Miljoonasade jatkoi juurevan suomirockin perinnettä

  


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI

 |
|  |
| Taiteenala | 
* MusicBrainz

 |

 |